รัฐบาลไทย-ข่าวทำเนียบรัฐบาล-SDGs Localization for All  ปลัด มท. ประชุมร่วมผู้แทน UNDP ติดตามความก้าวหน้าโครงการเสริมสร้างความเข้มแข็งในการนำเป้าหมายการพัฒนาที่ยั่งยืนไปปฏิบัติเชิงพื้นที่ในประเทศไทย
วันอาทิตย์ที่ 12 พฤศจิกายน 2566
12/11/2566
SDGs Localization for All  ปลัด มท. ประชุมร่วมผู้แทน UNDP ติดตามความก้าวหน้าโครงการเสริมสร้างความเข้มแข็งในการนําเป้าหมายการพัฒนาที่ยั่งยืนไปปฏิบัติเชิงพื้นที่ในประเทศไทย
ปลัด มท. ประชุมร่วมผู้แทน UNDP ติดตามความก้าวหน้าโครงการเสริมสร้างความเข้มแข็งในการนําเป้าหมายการพัฒนาที่ยั่งยืนไปปฏิบัติเชิงพื้นที่ในประเทศไทย (SDGs Localization) พร้อมเดินหน้าขยายผลขับเคลื่อน 17 เป้าหมาย SDGs ให้ครบทุกจังหวัด
SDGs Localization for All ปลัด มท. ประชุมร่วมผู้แทน UNDP ติดตามความก้าวหน้าโครงการเสริมสร้างความเข้มแข็งในการนําเป้าหมายการพัฒนาที่ยั่งยืนไปปฏิบัติเชิงพื้นที่ในประเทศไทย (SDGs Localization) พร้อมเดินหน้าขยายผลขับเคลื่อน 17 เป้าหมาย SDGs ให้ครบทุกจังหวัดทั่วประเทศ โดยไม่ทิ้งใครไว้ข้างหลัง
เมื่อวันที่ 10 พ.ย. 66 นายสุทธิพงษ์ จุลเจริญ ปลัดกระทรวงมหาดไทย เปิดเผยว่า กระทรวงมหาดไทยได้มีการจัดประชุมคณะกรรมการโครงการเสริมสร้างความเข้มแข็งในการนําเป้าหมายการพัฒนาที่ยั่งยืนไปปฏิบัติเชิงพื้นที่ในประเทศไทย (SDGs Localization) ร่วมกับนายเรโนล เมแยร์ (Mr. Renaud Meyer) ผู้แทนโครงการพัฒนาแห่งสหประชาชาติประจําประเทศไทย (United Nations Development Programme : UNDP) พร้อมด้วยคุณอรชพร นิมิตกุลพร ผู้จัดการโครงการฯ คุณกอบกุล อินเอี่ยม เจ้าหน้าที่โครงการ ผู้แทนสหภาพยุโรปประจําประเทศไทย คุณณิชมน ทองพัฒน์ นักวิจัยสถาบันวิจัยเพื่อการพัฒนาประเทศไทย (TDRI) นายสรมงคล มงคละสิริ ผู้อํานวยการกองการต่างประเทศ สํานักงานปลัดกระทรวงมหาดไทย นายธีรยุทธ สําราญทรัพย์ ผู้ตรวจราชการกรมส่งเสริมการปกครองท้องถิ่น ผู้แทนสํานักงานสภาพัฒนาการเศรษฐกิจและสังคมแห่งชาติ (NESDC) คณะกรรมการโครงการฯ และเจ้าหน้าที่ที่เกี่ยวข้อง ณ ห้องประชุมพระนคร ชั้น 12 สํานักงานโครงการพัฒนาแห่งสหประชาชาติประจําประเทศไทย กรุงเทพฯ
นายสุทธิพงษ์ จุลเจริญ ปลัดกระทรวงมหาดไทย กล่าวว่า กระทรวงมหาดไทยมีความมุ่งมั่นในการขับเคลื่อนภารกิจเพื่อนําไปสู่การบรรลุเป้าหมายการพัฒนาที่ยั่งยืน (Sustainable Development Goals: SDGs) ภายในปี 2030 พร้อมกับทุกประเทศสมาชิกขององค์การสหประชาชาติ (United Nations: UN) โดยไม่ทิ้งใครไว้ข้างหลัง สอดคล้องกับนโยบายของรัฐบาล ซึ่งที่ผ่านมากระทรวงมหาดไทยได้รับมอบหมายให้รับผิดชอบการขับเคลื่อนตามเป้าหมาย "ขจัดความยากจน" และ "การพัฒนาเมือง" เพียงแค่ 2 เป้าหมาย แต่ทว่า ภารกิจของกระทรวงมหาดไทย คือ "บําบัดทุกข์ บํารุงสุข" ที่ล้วนแล้วแต่เกี่ยวข้องกับการดํารงชีวิตของพี่น้องประชาชนทุกมิติ เราจึงยืนยันเสมอว่า กระทรวงมหาดไทยมุ่งมั่นในการขับเคลื่อนตามเป้าหมายการพัฒนาที่ยั่งยืนครบทั้ง 17 เป้าหมาย ในทุกพื้นที่ของประเทศไทย จึงเป็นที่มาของการประกาศเจตนารมณ์ร่วมกันในพิธีลงนามประกาศเจตนารมณ์เพื่อประเทศไทยที่ยั่งยืน (Statement of Commitment to Sustainable Thailand) "76 จังหวัด 76 คํามั่นสัญญา เพื่อความเท่าเทียม เพื่อความยั่งยืน เพื่อประเทศไทยที่ยั่งยืน" เมื่อวันที่ 6 มิถุนายน 2565 โดยมี ผู้ว่าราชการจังหวัดทั้ง 76 จังหวัด ประกาศเจตนารมณ์ร่วมกับคุณกีต้า ซับบระวาล (Ms.Gita Sabharwal) ผู้ประสานงาน UN ประจําประเทศไทย เพื่อยืนยันถึงความมุ่งมั่นตั้งใจของกระทรวงมหาดไทยและประเทศไทยในการสานพลังทุกภาคีเครือข่ายไปสู่การพัฒนาที่ยั่งยืนอย่างแท้จริง พร้อมย้ําว่า การที่จะทําให้บรรลุเป้าหมาย SDGs ทั้ง 17 ข้อ ได้นั้น ต้องมี "ผู้นํา" ผู้เป็น No.1 ของแต่ละพื้นที่ ซึ่งในระดับจังหวัด มีผู้ว่าราชการจังหวัด และในระดับอําเภอมีนายอําเภอ เป็นผู้นําขับเคลื่อนไปสู่การปฏิบัติในพื้นที่เพื่อให้เกิดผลอย่างเป็นรูปธรรม
"นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงมหาดไทย ได้กล่าวเน้นย้ําในเรื่องการขับเคลื่อนเป้าหมายการพัฒนาที่ยั่งยืนไว้ว่า "การพัฒนาที่ยั่งยืนจะบรรลุเป้าหมายสําเร็จได้ด้วยความร่วมมือที่มุ่งมั่น "เพื่อพวกเรา เพื่อบ้านเมืองของเรา" เพื่อสร้างอนาคตของประเทศไทยไปสู่ความยั่งยืน" ซึ่งในเชิงการขับเคลื่อนงานภายใต้องคาพยพของกระทรวงมหาดไทย ตามพันธกิจ "บําบัดทุกข์ บํารุงสุข" ทุกเรื่องของประชาชนจึงมีความเกี่ยวข้องกับเรา เราจึงพยายามให้เกิดการทํางานแบบบูรณาการร่วมกันอย่างยั่งยืน ตามเป้าหมายการเป็นหุ้นส่วนการพัฒนาข้อที่ 17 โดยมีภาคีเครือข่าย (Partnership) เป็นหุ้นส่วนสําคัญ ด้วยการให้ผู้ว่าราชการจังหวัด และนายอําเภอ ได้ "บูรณาการคน" ไปสร้างทีมแบบบูรณาการอย่างยั่งยืนในทุกระดับ และ "บูรณาการงาน" ด้วยการส่งเสริมผลักดันให้ผู้ว่าราชการจังหวัดและนายอําเภอ ในฐานะนายกรัฐมนตรีของพื้นที่ได้เป็นผู้นําขับเคลื่อนในพื้นที่อย่างต่อเนื่องร่วมกันกับภาคีเครือข่ายทั้ง 7 ภาคี ได้แก่ ภาคราชการ ภาคผู้นําศาสนา ภาควิชาการ ภาคเอกชน ภาคประชาสังคม ภาคประชาชน และภาคสื่อสารมวลชน ซึ่งการบูรณาการทั้งหมดทั้งในหน่วยงานและนอกหน่วยงานจะเกิดสัมฤทธิ์ผลได้นั้น ผู้บริหารระดับสูงทุกคนจะต้องเข้าใจในแนวทางการขับเคลื่อนไปสู่เป้าหมายการพัฒนาที่ยั่งยืนก่อน พร้อมทั้งถ่ายทอดไปยังผู้ปฏิบัติได้อย่างเข้าใจและสามารถปฏิบัติได้ ก็จะช่วยสนับสนุนให้การขับเคลื่อนงานในพื้นที่ประสบผลสําเร็จอย่างมีประสิทธิภาพได้ และในส่วนของเรื่องงบประมาณของจังหวัดนั้นเป็นเพียงแค่ส่วนหนึ่งในแนวทางการทํางาน เพราะในความเป็นจริง ด้วยข้อจํากัดด้านการบริหาร ทําให้รัฐไม่สามารถมีงบประมาณได้เพียงพอครอบคลุมไปทั้งหมดทุกเรื่อง แต่มิใช่ว่าไม่มีงบประมาณภาครัฐแล้วจะทํางานไม่ได้ เพราะเราสามารถบูรณาการใช้พลังของภาคีเครือข่ายมาช่วยประชาชนได้โดยไม่ต้องใช้งบประมาณของทางราชการ ซึ่งตัวอย่างที่เห็นได้ชัดจากที่เราทําอยู่และทําอย่างต่อเนื่อง คือ กระทรวงมหาดไทยเราสามารถช่วยเหลือคนไม่มีที่อยู่อาศัยกว่า 2 แสนครัวเรือน ให้ได้มีที่อยู่อาศัยที่มั่นคง ยกระดับคุณภาพชีวิตที่ดี ถ้าหากคิดเป็นงบประมาณแล้ว เป็นเงินมากมายมหาศาล แต่ 2 แสนครัวเรือนนั้น เราแทบไม่ใช้งบประมาณของทางราชการ ทั้งหมดมาจากคนในพื้นที่ โดยมีภาคราชการเป็นผู้เชื่อมโยงประสานระหว่างภาคเอกชนและภาคประชาชน" นายสุทธิพงษ์ฯ กล่าวในช่วงต้น
นายสุทธิพงษ์ จุลเจริญ ปลัดกระทรวงมหาดไทย กล่าวอีกว่า ในส่วนของการขับเคลื่อนโครงการเสริมสร้างความเข้มแข็งในการนําเป้าหมายการพัฒนาที่ยั่งยืนไปปฏิบัติเชิงพื้นที่ในประเทศไทย (SDGs Localization) นี้ แม้เราจะโฟกัสการขับเคลื่อนเพียง 15 จังหวัด ตามแผนของหน่วยงานที่เกี่ยวข้อง แต่ "แผนของกระทรวงมหาดไทย" เรามีความชัดเจนที่จะขยายผลไปให้ครบทั้ง 76 จังหวัด โดยเฉพาะเรื่องการรักษาสิ่งแวดล้อม การบริหารจัดการขยะ ซึ่งขณะนี้กระทรวงมหาดไทยเราสามารถบรรลุเป้าหมายการลดการปล่อยก๊าซเรือนกระจกได้แล้วกว่า 1.8 ล้านตันคาร์บอนไดออกไซด์เทียบเท่า และสามารถขายเป็นคาร์บอนเครดิตได้สําเร็จเป็นประเทศแรกของโลก ซึ่งคาดว่าในปี 2569 จะได้รับการรับรองปริมาณมากถึง 5 ล้านตันคาร์บอนไดออกไซด์เทียบเท่า ซึ่งความสําเร็จนั้นเกิดขึ้นได้เพราะเราให้ความสําคัญกับโครงการและขับเคลื่อนอย่างจริงจัง โดยมีภาคีเครือข่ายทุกภาคส่วนดําเนินการไปพร้อมกันทั้งประเทศ นอกจากนี้ยังมี "การจัดตั้งกองทุนขยะรีไซเคิล" เพื่อเปลี่ยนจากขยะในชีวิตประจําวันของเราให้กลายเป็นมูลค่าเพิ่ม โดยมีแผนที่จะจัดตั้งในทุกองค์กรปกครองส่วนท้องถิ่น เพื่อแปรเปลี่ยนขยะให้เป็นเงินกองทุนสวัสดิการท้องถิ่นในการดูแลและพัฒนาคนในชุมชน รวมไปถึงการสร้างความมั่นคงทางอาหาร ซึ่งเป็นแนวทางนําไปสู่การเป็นหมู่บ้านยั่งยืน สอดคล้องกับ SDGs
"กระทรวงมหาดไทยให้ความสําคัญกับการพัฒนาและการเรียนรู้ควบคู่ไปกับทุกภาคส่วน และเรามีกําลังสําคัญ คือ ผู้ว่าราชการจังหวัดและนายอําเภอ ที่พร้อมจะขับเคลื่อนด้วยแรงปรารถนาและใช้จุดเด่นของส่วนราชการในระดับพื้นที่ของกระทรวงมหาดไทย ทั้งนี้ เราพร้อมจะสนับสนุนการทํางานร่วมกันอยู่เสมอ และจะต่อยอดขยายผลเพื่อนําไปสู่การบรรลุเป้าหมายการพัฒนาที่ยั่งยืนไปด้วยกัน" นายสุทธิพงษ์ฯ กล่าวเพิ่มเติม
นายเรโนล เมแยร์ (Mr. Renaud Meyer) ผู้แทนโครงการพัฒนาแห่งสหประชาชาติประจําประเทศไทย (UNDP) กล่าวว่า ขอขอบคุณกระทรวงมหาดไทย และนายสุทธิพงษ์ จุลเจริญ ปลัดกระทรวงมหาดไทยเป็นอย่างสูง ที่เป็นส่วนสําคัญในการขับเคลื่อนไปสู่เป้าหมายการพัฒนาที่ยั่งยืน (SDGs) ทั้งในระดับชาติและระดับพื้นที่ รวมถึงการสนับสนุนความร่วมมือกิจกรรมต่าง ๆ ร่วมกับองค์การสหประชาชาติ (UN) และภาคีเครือข่าย (Partnership) ทุกภาคส่วน จนสําเร็จบรรลุเป้าหมายเกิดผลเห็นได้ชัดอย่างเป็นรูปธรรม เริ่มตั้งแต่การสร้างความตระหนักและสร้างการมีส่วนร่วมให้แก่พี่น้องประชาชนเกี่ยวกับเป้าหมายการพัฒนาที่ยั่งยืน โดยใช้กลไกการขับเคลื่อนในระดับพื้นที่ของกระทรวงมหาดไทย โดยมีผู้ว่าราชการจังหวัด นายอําเภอ ผู้บริหารองค์กรปกครองส่วนท้องถิ่น ผู้นําในพื้นที่ ร่วมลงพื้นที่ไปช่วยกันนําแนวทาง องค์ความรู้ ตลอดจนถึงการประชาสัมพันธ์รณรงค์เชิญชวนพี่น้องประชาชน และภาคีเครือข่ายทุกภาคส่วนมาร่วมกันขับเคลื่อนไปสู่การบรรลุเป้าหมายการพัฒนาที่ยั่งยืน ซึ่งพวกเราในฐานะองค์การสหประชาชาติได้เน้นย้ําอยู่เสมอว่าความสําเร็จและความยั่งยืนจะเกิดขึ้นได้ต้องมาจากการมีส่วนร่วมของชุมชนและทุกภาคส่วน
นายเรโนล เมแยร์ (Mr.Renaud Meyer) ผู้แทนโครงการพัฒนาแห่งสหประชาชาติประจําประเทศไทย (UNDP) กล่าวเพิ่มเติมว่า การประชุมในครั้งนี้ ทําให้ได้ทราบถึงความคืบหน้าการดําเนินโครงการเสริมสร้างความเข้มแข็งในการนําเป้าหมายการพัฒนาที่ยั่งยืนไปปฏิบัติเชิงพื้นที่ในประเทศไทย (SDGs Localization) ซึ่งบางส่วนได้ทําสําเร็จไปแล้ว และบางส่วนที่กําลังดําเนินการอยู่ ซึ่งจะได้ประมวลรวบรวมข้อมูล และผลลัพธ์ที่เกิดขึ้นในพื้นที่ต่าง ๆ ตามตัวชี้วัดตามเป้าหมายการพัฒนาที่ยั่งยืน (SDG 17 Goals) ที่ทาง UNDP ได้บูรณาการร่วมกันทั้งในระดับจังหวัดและในระดับท้องถิ่นท้องที่ ร่วมกับจังหวัดต่าง ๆ ตลอดจนองค์กรปกครองส่วนท้องถิ่น และภาคประชาสังคม เผื่อถ่ายทอดแนวทางโครงการที่เกี่ยวข้องกับ SDGs เพื่อทําให้ทุกพื้นที่ทั่วประเทศบรรลุเป้าหมายการพัฒนาที่ยั่งยืนพร้อมกัน นอกจากนี้เรายังคํานึงถึงแผนระยะยาวในอนาคต ซึ่งได้มีการเตรียมพูดคุยหารือกับผู้มีส่วนได้ส่วนเสีย (Stakeholder) โดยนําร่องใน 15 จังหวัด แต่เราจะร่วมมือกับกระทรวงมหาดไทย ดังที่ท่านสุทธิพงษ์ จุลเจริญ ปลัดกระทรวงมหาดไทย ได้กล่าวว่า เราจะไม่ได้หยุดแค่นี้ เราจะขยายผลให้ครบทั้ง 76 จังหวัด เพื่อการขับเคลื่อนแบบกระจายวงกว้าง เพื่อสร้างความยั่งยืนไปพร้อมกันกับทุกประเทศทั่วโลก
"UNDP มีความยินดีที่จะสนับสนุนและจะทํางานร่วมกับกระทรวงมหาดไทย เพื่อสานต่อโครงการฯ นี้ต่อไป อันแสดงให้เห็นถึงความมุ่งมั่นตั้งใจในการขับเคลื่อนร่วมกัน เพื่อนําประโยชน์และสร้างการมีส่วนร่วมของภาครัฐ ภาคประชาสังคม และภาคประชาชน นําไปสู่ความยั่งยืนในทุกมิติ โดยทางสหประชาชาติประจําประเทศไทยและสหภาพยุโรป เราเชื่อว่าความเปลี่ยนแปลงที่เกิดขึ้น ผลลัพธ์ที่เห็นอยู่ตอนนี้เป็นเพียงแค่ครึ่งหนึ่งที่ปรากฏให้เห็น ด้วยแรงปรารถนาของผู้ว่าราชการจังหวัดก็จะสามารถบรรลุเป้าหมายให้สําเร็จได้ พร้อมกับที่ปัจจุบันทุกประเทศทั่วโลกให้ความสําคัญกับเรื่องเป้าหมายการพัฒนาที่ยั่งยืน เพราะเราทําเพื่ออนาคต ด้วยความทุ่มเท ความตั้งใจ ในการสร้างพลังเชิงบวกให้กับชุมชน เป็นแรงจูงใจที่ดีให้กับพวกเราในการทํางาน และจะเพิ่มการมีส่วนร่วมโดยการทําให้ครบทุกจังหวัดทั่วประเทศไทย เพื่อความยั่งยืน" นายเรโนลฯ กล่าวในช่วงท้าย